Qualiton A20i Műszaki leírás

1. BEVEZETÉS


Az Univox APX 200 elektroncsöves teljesítményerősítő 2015 tavaszán történt bemutatását követően, az Audio-Hungary Kft. egy újabb - sokaknak talán már ismerősen csengő - Qualiton márkanév alatt készülő, szórakoztató célú erősítőcsalád gyártását indítja el 2015 őszén. A sorozat első darabja - mely a nagyközönség előtt a 2015-ös AV Trend & Hifi Show-n debütált -  szintén elektroncsöves teljesítményerősítő, a szérián belül az A20i megjelölést kapta. Az itt következő szakaszokban sorra vesszük a készülék azon jellemzőit, melyeket a tervezés kezdetén, mint megvalósítandó műszaki célokat fogalmaztunk meg.

 

2. MŰSZAKI IRÁNYELVEK


Míg az Univox sorozaton belül az APX 200 a csúcskategóriát képviseli, addig az A20i a Qualiton termékvonal belépő szintű darabja. Ez természetesen nem jelenti azt, hogy a tervezés során ne a legmagasabb szintű elvárásokhoz igazodtunk volna a fejlesztés első pillanatától kezdődően: célunk egy kompakt, prémium minőségű, kitűnő műszaki tartalommal rendelkező berendezés kifejlesztése volt. 


Ahogyan azt már az Univox APX 200 ismeretetésénél (APX 200 Műszaki leírás) is tettük, gyűjtsük pontokba azokat az alapvető jelentőségű műszaki irányelveket, melyeket a tervezés legelső fázisában, mint megvalósítandó célokat tűztünk ki magunk elé!

 

a. Sztereó kivitel. Annak érdekében, hogy a végberendezés a lehető legkompaktabb kivitelben készülhessen el, a Qualiton széria belépő szintű modelljének esetében a monoblokk elrendezés helyett a sztereó kivitel mellett döntöttünk.

 

b. Teljesítmény. Az oldalanként, 8 ohm-os terhelésen kivehető maximális teljesítményt 20 W-ban rögzítettük, melyet a teljesítményfokozatnak olyan módon kell produkálnia, hogy a végcsövek a vezérlési ciklus teljes időtartama alatt A-osztályú működési tartományban maradnak.

 

c. Integrált teljesítményerősítő. A Qualiton A20i esetében szerettük volna annak a lehetőségét biztosítani, hogy a végfelhasználó külön vonalszintű előerősítő fokozat nélkül is használhassa készülékét. Ennek érdekében úgy választottuk meg a teljesítményerősítő bemeneti érzékenységét, hogy azt relatíve alacsony kimeneti jelszinttel rendelkező műsorforrások is képesek maximális teljesítményre kivezérelni (u(be) = 230 mV(rms) bemeneti jelszint szükséges a névleges kimeneti jelszint eléréséhez).

 

További jellemzője legyen az eszköznek, hogy hozzá egyidejűleg három műsorforrás is csatlakoztatható, melyek közül egy bemenetválasztó forgókapcsoló segítségével választhatunk. 

 

Végezetül váljon elérhetővé a távirányítás lehetősége. A végerősítőhöz fejlesztett távirányítónk a legalapvetőbb kényelmi funkciókat tartalmazza: hangerőszabályzás, némítás. Az ebben a pontban ismertetett három jellemző egyidejű teljesítésével/megvalósításával egy komplett, integrált megoldáshoz juthatunk.


d. Linearitás. Követelmény, hogy a jelerősítő áramkör transzfer karakterisztikája a teljes hangfrekvenciás spektrumon belül az elérhető legnagyobb linearitású legyen. A transzfer karakterisztika linearitásának mértéke legegyszerűbben a teljes harmonikus torzítás segítségével fejezhető ki. A teljes harmonikus torzítás alacsony szintre történő szorításában nagy segítségünkre van, hogy az elektroncsöves teljesítményfokozatok non-lineáris torzítása éppen az általunk választott A-osztályú beállításban a legalacsonyabb. Irányadó értékként a maximális teljesítményen, sávközépen mérhető, összes felharmonikusra vonatkoztatott THD < 0.5% szintet választottuk.

e. Amplitúdó átvitel. Egy professzionális, szórakoztató célú hangreprodukciós készülékkel szemben támasztható alapvető követelmény, hogy a hangfrekvenciás spektrum alsó határán maximum ±3 dB-el térjen el a feszültségerősítés értéke a sávközépen, maximális teljesítményen mérhető erősítés értékétől. Ugyanez a feltétel a hangfrekvenciás sáv felső határán  maximum ±0.5 dB-re szigorodik. 

f. Fázisátvitel. A teljesítményerősítő fázistolásának mértéke maradjon maximum ±45 fokon belül a hangfrekvenciás sáv alsó, maximum ±20 fokon belül a hangfrekvenciás sáv felső határát tekintve.

g. Tranziens válasz. Rendkívül fontos - és az előző két ponttal szorosan összefüggő követelmény - hogy az erősítő kör képes legyen alakhűen reprodukálni a bemenetére kerülő, rendkívül nagy meredekségű tranziens jeleket. Másként megfogalmazva a tranziens gerjesztésre adott válaszjel jelemelkedési ideje a lehető legrövidebb legyen, a válaszjel pedig ne tartalmazzon túllövéseket, csengéseket, szemmel is könnyen észlelhető torzításokat. 

h. Jel/zaj-viszony. A kimeneten mérhető, nem az erősítendő jeltől származó zavarfeszültség, hálózati búgás és zaj mértéke - figyelembe véve a kompakt, sztereó kivitellel velejáró konstrukciós nehézségeket, a miniatürizálással együtt járó zajnövekedés potenciális lehetőségét - legalább -80 dB-el maradjon a névleges kimeneti teljesítményszint alatt. Ez a feltétel egyenértékű azzal az igénnyel, hogy az előbb említett zavarjelek értéke < 1.25 mV.

Összefoglalva, a d. feltételtől h. feltételig részletezett pontok nem mások, mint a professzionális minőségű alakhű hangreprodukció alapvető követelményei.

i. Mechanikai kivitelezés. A mechanikai kivitelezés témakörénél is a kompaktság igénye kerül előtérbe: a korábban tárgyalt műszaki igényeket a készülék az elérhető legkisebb térfogatban kell, hogy megvalósítsa. A belső összeszerelésnél helyet kell kapnia a gondosan megtervezett nyomtatott áramköri lapoknak, emellett a klasszikus kézihuzalozás jegyeit szintén magán kell hordoznia az elkészült készülékbelsőnek, így keltve a klasszikus és modern találkozásának érzését.

A felhasznált anyagoknak sugallnia kell: a felhasználónak prémium kategóriás készülékhez van szerencséje. Ezt az érzetet erősítheti egy masszív, tükörfényesre polírozott rozsdamentes acél készülékház, a letisztult látványvilág, valamint az egytengelyű - ezáltal a formai harmóniát megőrző - hangerőszabályzó/bemenetválasztó egység.

j. Egyéb tulajdonságok. A további járulékos jellemzők közé tartozik egy egyedileg fejlesztett indításkésleltető áramkör, illetve azok az előlapi indikátorok, melyek a készülék adott állapotáról tájékoztatnak. Nyomon követhető, hogy a készülék készen áll-e már a használatra (ekkor a hangerőszabályzó melletti LED pirosról zöld fényre vált), illetve tájékoztatást kapunk a bemenetválasztó egység adott állásáról is

3. AZ ELKÉSZÜLT KONSTRUKCIÓ JELLEMZÉSE


Az előző szakaszban összefoglalt műszaki céljaink sikeres megvalósítását alátámasztandó, ebben a szakaszban mérési eredményekkel színesítve közöljük a gyártásra kész konstrukció adott jellemzőit.A klasszikus tárgyalásmódnak megfelelően, azon az úton haladunk végig a hangfrekvenciás jeláramkörön, ahogyan azon egy erősítendő jelkomponens is végighalad. A bemeneti fokozat egy 12AX7-es dupla trióda köré épült nagy erősítésű feszültségerősítő fokozat, melyet egy direkt csatolású, E88CC dupla trióda köré épült ún. meghajtó fokozat követ. Ezen meghajtó fokozat a megfelelő amplitúdójú - továbbá kellő tartalékkal rendelkező - ellenütemű vezérlőfeszültséget biztosítja a végcsövegnek. 

Az 5881-es sugártetródákkal felépített elektroncsöves teljesítményfokozat végcsövei a teljes vezérlési ciklus alatt rendkívül alacsony teljes harmonikus torzítású, A-osztályú munkapontban működnek. Az A-osztályú ellenütemű végfokozathoz tervezett nagy sávszélességű impedancia-illesztő kimenőtranszformátoron keresztül, a szekunder oldali kimeneti kapcsok közé csatlakoztatott 8 ohm-os terhelésen maximum 20 W kimeneti teljesítmény vehető ki. 

Ahhoz, hogy az így összeállított teljesítményerősítő áramkört az alkatrészszórásokkal szemben érzéketlenné, ezzel összhangban sorozatgyártásra éretté tehessük, a teljes erősítőláncra vonatkoztatott globális visszacsatolást alkalmazunk. Ezen a ponton rendkívüli körültekintéssel kell eljárnunk: amellett, hogy ezzel a módszerrel effektíven csökkenthetjük a teljesítményerősítő teljes harmonikus torzítását, növelhetjük annak sávszélességét, jel/zaj-viszonyát, ügyelnünk kell rá, hogy az áramkör megőrízze kis- és nagyfrekvenciás stabilitását a kimeneteire csatlakoztatott nem ideális terhelőimpedancia mellett is. Ennek elérése érdekében a jeláramkörön belül több helyen passzív kompenzáló elemeket helyeztünk el, melyeket nagy gondossággal a lánchoz hangoltunk, ezzel tökéletesítve konstrukciónkat. Ebben a folyamatban különös figyelmet szenteltünk - mind a kisjelű, mind a maximális kimeneti jelszinten mérhető - nagyfrekvenciás négyszögjelekre adott tranziens válaszok finomításának.

Érdekes megfigyelni, hogy a tervezés ezen szintjén, az egyes részeredmények, áramköri fogások egyes esetekben miképpen játszanak a tervező kezére, míg más esetekben hogyan nehezítik meg annak dolgát.

Amplitúdóátviteli karakterisztika a frekvencia függvényében (a görbék a kimeneti teljesítménnyel paraméterezettek):


Az ábráról látható, hogy a 2. szakasz e. pontjában megfogalmazott célkitűzéseknek maradéktalanul megfelel az erősítő. A maximális kimeneti jelszinthez tartozó piros görbén látható alacsonyfrekvenciás csillapítás a vasmag fizikai tulajdonságaival hozható összefüggésbe, ezen csillapítás kizárólag a maximális teljesítmény közvetlen tartományában (és azok felett) jelentkezik.

Fázisátviteli karakterisztika a frekvencia függvényében (a görbék a kimeneti teljesítménnyel paraméterezettek):

Az ábráról látható, hogy a 2. szakasz f. pontjában megfogalmazott célkitűzéseknek maradéktalanul megfelel az erősítő. A maximális teljesítményszinthez tartozó piros görbén látható fázistolás mértéke az előző ábrával, és az az alatt részletezett okokkal áll összefüggésben. A fázistolás mértéke a vonatkozó feltétellel összhangban ebben az esetben is 45 fokon belül marad.

A teljes harmonikus torzítás mértéke a frekvencia függvényében (kimeneti teljesítmény: 1W)

A kimeneten mérhető jel spektrális összetétele 1W kimeneti teljesítményen:

Tektronix 466 analóg oszcilloszkóp ernyőjéről készült fotón a Qualiton A20i tranziens válasza maximális kimeneti jelszinten mérve, frekvencia = 1 kHz (10:1, kompenzált mérőcsúcs):

Tektronix 466 analóg oszcilloszkóp ernyőjéről készült fotón a Qualiton A20i tranziens válasza maximális kimeneti jelszinten mérve, frekvencia = 10 kHz (10:1, kompenzált mérőcsúcs):

Az előbbiekben szereplő, analóg oszcilloszkóp ernyőjéről készült fotók közül talán a 10 kHz-es négyszögjelet ábrázoló számít nagyobb érdekességnek. Látható, hogy a maximális kimeneti jelszinten vizsgált tranziens válasz mentes a túllövésektől, csengésektől, szemmel is könnyen észlelhető torzításoktól. 

4. ÖSSZEGZÉS


Az előzőleg közölt mérési eredmények segítségével a korábban megfogalmazott műszaki céljaink sikeres megvalósítását kívántuk alátámasztani.

Ahogyan azt a tárgyalás elején korábban megfogalmaztuk: célunk egy kompakt, prémium minőségű, kitűnő műszaki tartalommal rendelkező berendezés kifejlesztése volt. Úgy érezzük, hogy a Qualiton A20i, mint a Qualiton széria belépő szintű modellje megfelel ezeknek a jelzőknek, és az Univox APX 200-hoz hasonlóan új színt vihet a professzionális, szórakoztató célú hangreprodukciós készülékek piacába. Őszintén reméljük, hogy néhány aspektusban akár magasabb színvonalat is képviselhet annál, előfutáraként a későbbiekben piacra kerülő, legfelsőbb kategóriás Qualiton készülékeknek.

RÖVID MŰSZAKI ADATLAP
 

- Névleges kimeneti teljesítmény : 2x 20W sztereó (8Ohm),(1KHz)
- Teljes harmonikus torzítás: kevesebb mint 0,08% (1KHz, 1W), kevesebb mint 0,3% (1KHz, 20W)
- Frekvencia átvitel: 25Hz-60KHz (-1dB , 1W), 28Hz-50KHz (-1dB, 20W)
- Bemeneti érzékenység: 230mV (névleges kimeneti szint eléréséhez.)
- Erősítés: 34.8 dB.
- Bemeneti impedancia: 10K Ohm.
- Névleges terhelő impedancia: 8 Ohm.
- Kimenet polaritása: nem invertáló.
- Jel/zaj viszony: nagyobb mint 90dB (kimeneti zaj szintje:     kevesebb mint 1mV)
- Hálózatból felvett maximális teljesítmény: 150W
- Elektroncső készlet: 2db 12AX7, 2db E88CC, 4db 5881.
- Súly: 16 kg.

 

